33. schôdza NR SR - 7.deň - B. popoludní
Dátum: 2025-04-03
Poslanec: Šimečka, Michal (PS)
Druh vystúpenia: Vystúpenie v rozprave

157. My to iba organizujeme. (Prerušenie vystúpenia predsedajúcim.) Danko, Andrej, podpredseda NR SR Prosím, pán poslanec, držte sa témy, zákon č. 564/2004 Z. z. Šimečka, Michal, poslanec NR SR Ďakujem veľmi pekne, pán predsedajúci. Nebudem hovoriť dlho, moji kolegovia mali odborné príspevky, ja budem skôr politickejší. A áno, chcem podporiť pozmeňovací návrh môjho kolegu Michala Trubana k tomuto návrhu zákona, ale chcem dopredu upozorniť aj pána predsedajúceho, aj tak, aby to bolo takto pochopené, aby som sa zmestil do veľmi prísneho výkladu rokovacieho poriadku od pána predsedajúceho, že všetko, čo budem hovoriť o Ficovej transakčnej dani, sa bude vzťahovať na ťažkosti, ktoré majú mestské podniky, firmy, ktoré musia zakladať alebo ktoré zakladajú a prevádzkujú obce a mestá, lebo to sú rovnaké problémy, s akými sa boria ostatné firmy a živnostníci. A zároveň budem o tejto Ficovej transakčnej dani, ktorú chceme zrušiť, hovoriť aj v kontexte problémov samospráv. Lebo jeden z dôvodov, prečo majú menej peňazí, je preto, lebo odtiaľ odchádzajú ľudia a ľudia odtiaľ odchádzajú preto, lebo malé a stredné firmy sa už nedokážu uživiť a táto daň bude pre nich likvidačná v každom jednom meste a v každej jednej obci, ktoré sú predmetom tohto navrhovaného zákona. Takže len aby to bolo jasné. Skúsme, skúsme, pán predsedajúci. Na úvod mi dovoľte povedať, že Progresívne Slovensko aj kvôli tomu, aby hájilo záujmy obcí a ich rozpočtov, bojovalo za zrušenie Ficovej transakčnej dane prakticky odkedy to bolo oznámené. Zvolali sme aj mimoriadnu schôdzu Národnej rady, ale tú koalícia nepovolila opäť veľmi neobjektívnym spôsobom, pretože údajne sa to v posledných šiestich mesiacoch už riešilo na pôde Národnej rady, pričom vieme, pamätáme si, že keď bol ten príklad iný a keď poslanci koalície chceli meniť Trestný zákon, tak zrazu nevadilo, že to bolo šesť mesiacov. Čiže snažili sme sa opäť v záujme miest a obcí a ich financovania čo najskôr zrušiť túto likvidačnú, nezmyselnú a hlúpu Ficovu transakčnú daň. A ja som veľmi rád, že dnes môžem aj položiť otázku, ak pán minister Kamenický odpovie, tak využijem jeho prítomnosť, ja mám niekoľko otázok alebo niekoľko výziev smerom k vládnej koalícii, pokiaľ ide o túto Ficovu transakčnú daň a jej dopady aj na obce, aj na mestá, aj na všetky ostatné firmy a živnostníkov. Lebo my vieme, že tá daň je nepopulárna aj medzi vami tu v koalícii. Vieme to preto, pretože vy, pán predsedajúci, pán podpredseda Národnej rady, ste tú daň nazvali, ak sa nemýlim, hlúpou a nezmyselnou. Pán ďalší podpredseda Národnej rady, pán Žiga, rovnako hovoril, že tá daň sa bude musieť skôr či neskôr zrušiť, lebo mu záleží na dobrom financovaní a rozpočtovom zdraví miest a obcí a ich firiem. Čiže vieme, že ani vy tú daň v skutočnosti nechcete a dnes už aj vieme, že ju nechcú ľudia na Slovensku. Na sociálnych sieťach ste mali možnosť vidieť, predpokladám odkedy tá daň reálne začala platiť, iks screenshotov, iks sťažností na to, ako zrazu im to nabieha, ľuďom, aj malým firmám, malým živnostníkom, že to nie je len ten chaos v tom zavádzaní, ale to už sú reálne peniaze, ktoré teraz ľudia vidia, že im banky strhávajú, že im štát strháva. Ja som si úplne istý, že skôr či neskôr pod tlakom verejnosti a trúfnem si povedať aj pod tlakom miest a obcí a starostov a primátorov túto daň zrušíte. A mňa ale hrozne zaujíma, že kto na to vôbec prišiel? Že koho to bol nápad? Pán minister, možno váš, neviem, možno to vzniklo na ministerstve financií, ale veľmi by ma zaujímalo, že kto dostal tento úžasný nápad, keď sa tvorila konsolidácia, že poďme zdaniť prevody všetkých firiem aj obecných firiem, všetkých živnostníkov. Ako vás to mohlo napadnúť? Lebo vo svete, a to vieme, fungujú obdoby tejto dane iba vo Venezuele a v Maďarsku. A v Maďarsku je to trochu inak, ako je to na Slovensku, venezuelský príklad až tak nepoznám. Ale koho mohlo napadnúť, keď sa uvažovalo o tom, ako šetriť a kde vybrať nové príjmy, že nikde na svete túto daň nemajú, ale práve na Slovensku vymyslíme takúto úžasnú vec, takýto skvelý mechanizmus, ktorý nevymysleli nikde inde v Európskej únii okrem Maďarska, nikde inde na svete, len my sme tí, čo majú patent na rozum a nájdeme spôsob, ako vybrať peniaze z peňaženiek ľudí aj mestských a obecných firiem. Ako to vôbec vzniklo? Ja predpokladám, a hovoril to tu predo mnou aj Michal Truban, predpokladám, že to bolo nejak tak, že ste si povedali, že to si nikto nevšimne. Kým ľudia si všimnú zvýšenú DPH, všimnú si zvýšené poplatky, ale že toto sa nejak tak stratí, lebo sú to malé sumy. Tak dnes už viete, že to neplatí, pretože to každý človek, každý, ktorý to musí platiť, aj v tých mestách, v tých obciach, v tom vedení tých mestských a obecných podnikov, aj tí starostovia už to vidia na tých výpisoch, koľko im to strháva. Čiže toto sa nepodarilo, táto piár operácia, už ľudia vedia, že im každý deň vyberáte z peňaženiek za ekonomickú aktivitu. Nie za to, či sú úspešní alebo neúspešní, nie zo zisku, ale za ekonomickú aktivitu. Potom možno to bolo aj tak, že ste si povedali, že toto bude daň, ktorá dopadne predovšetkým na iných voličov, nie na voličov vládnej koalície. Lebo veď živnostníci, podnikatelia, že to sú možno skôr voliči opozície, ale aj toto je obrovský omyl. Pretože v skutočnosti to dopadne na všetkých a už to tiež veľmi dobre vieme. Lebo firmy, podnikatelia, živnostníci to prenesú v cenách na spotrebiteľov, teda aj na vašich voličov, vážená koalícia. Zároveň vieme, že aj tie banky to nakoniec, aj keď tie, ktoré majú špeciálne služby pre živnostníkov, pre firmy, aj tie to nakoniec premietnu do poplatkov, takže to zaplatíme všetci, aj vaši voliči. Čiže naozaj nerozumiem, ako k tomuto vôbec niekto prišiel, že ako to niekoho napadlo. Druhá otázka, ktorú mám, je tá, že prečo nie je dobré, opäť sa bavíme aj o tých mestách, obciach, o samosprávach, prečo nie je dobré zrušiť to už teraz, ako to navrhuje náš pozmeňujúci návrh. Lebo vieme, už som sa o tom zmienil, že tá daň bude skôr či neskôr zrušená. Či už kvôli tomu tlaku, ktorý na vás ide z verejnosti, alebo kvôli vnútrokoaličným sporom. Ušetrite si toho pol roka trápenia, aj tým samosprávam ušetríte toho pol roka trápenia a zrušte to už teraz. Ponúkame vám dokonalú, dokonalú možnosť, k 1. máju to môžete zrušiť. A zároveň sa tým, ktorí tú daň museli odvádzať, tie peniaze vrátia, teda opäť aj tým samosprávam sa vrátia. Lebo to už bude iba horšie. My na to budeme každý, každý deň upozorňovať, na každej schôdzi to budeme tak alebo onak sa snažiť zrušiť, čiže je lepšie, ako sa tu často hovorí a hovorili sme to pri novele Trestného zákona, je lepšie vrátiť sa z kratšej cesty a ušetriť všetkým toto trápenie. A posledná vec, ktorá ma zaujíma, ktorá je mi nejasná, že ako si vlastne vládna koalícia predstavuje, že bude Slovensko ekonomicky rásť. Lebo, a to sa zhodnú všetci ekonómovia, to sa zhodnú všetci odborníci, to sa zhodnú všetci podnikatelia z praxi, že daň, ktorá zdaňuje ekonomickú aktivitu, zároveň dusí hospodársky rast a predovšetkým dopadá na malé a stredné firmy, ale dopadá na všetkých. Odrádza ľudí, aby zakladali podniky aj v tých mestách a obciach, aj v tých odľahlých regiónoch, odrádza ľudí od toho, aby zakladali firmy, odrádza zahraničných investorov a zdražuje ceny. Odkiaľ si myslíte, že ten ekonomický rast asi príde? Ja neviem, či už počítate s tým, že Slovensko nikdy nebude ekonomicky rásť a preto teraz proste na tej dani vyberieme čo najviac, aby sme zaplátali na rok-dva rozpočet a potom už pán Boh s nami, lebo keď toto urobíte, to mi naznačuje akoby ste už ani neverili, že niekedy môžeme mať hospodársky rast. Lebo ten hospodársky rast sa udeje práve tým, že podporíte slovenské malé a stredné firmy, nieže im budete hádzať polená pod nohy, nieže im budete uvaľovať ďalšie a ďalšie dane. Viete, sú firmy a zrejme sú také aj firmy tie, ktoré spravujú nejaké mestá, ktoré reálne neurobili žiadnu, žiadnu finančnú operáciu, iba si previedli peniaze z jedného svojho účtu do druhého a stratili na tom peniaze. Ja som niekde čítal na internete, na sociálnych sieťach príklad, metaforu, že to je ako keď si dáte 50 euro do vrecka jedných nohavíc, potom si idete prezliecť tie nohavice, aby ste si dali džínsy, vyberiete tie peniaze, dáte ich do druhého vrecka a už je tých peňazí menej. Z 50 euro už je to 48. To je taký nezmysel, to je tak demotivačné pre firmy, že ja naozaj nerozumiem a pýtam sa, že odkiaľ má prísť ekonomický rast. A tá otázka je obzvlášť naliehavá, keďže vieme, že sa na nás rúti to, čo pán centrálny bankár nazval armagedon. To znamená drastické zvýšenie ciel zo strany americkej administratívy, ktorá Slovensko zasiahne možno až do 2,7 % HDP. Dvadsaťtisíc ohrozených pracovných miezd a do toho transakčná daň. Tak ako bude naša ekonomika rásť? Ako chcete vôbec zachrániť náš dlh a náš deficit, keď nepočítame reálne so žiadnym ekonomickým rastom? Toto je pre mňa asi to, asi to najdesivejšie na tom celom. Dnes bol ohlásený ten balík nových ciel a pán minister Kamenický si dnes na facebook vylepil facebookový status proti mimovládkam, proti mojej rodine. Minister financií v deň, keď sa ohlásila nová obchodná vojna, ktorá tu nemá obdoby od tridsiatych rokov, kde Slovensko bude najviac ohrozené zo všetkých, kde by sme mali zvolávať všetky možné ekonomické krízové štáby, kde by premiér mal a minister financií mali jednať s automobilkami, s Európskou úniu, s Američanmi, so všetkými, aby uchránil Slovensko pred touto katastrofou a v deň, kedy by sme okamžite mali zrušiť Ficovu transakčnú daň práve preto, lebo to ešte viac zabrzdí ekonomický rast. Ale nie, namiesto toho minister financií a predseda vlády rečnia o mimovládkach a o mojej rodine. A ešte k tomu chcú uznesenie Národnej rady. To je taká rezignácia na vládnutie, rezignácia na akúkoľvek nádej, že Slovensko ešte môže niekedy ekonomicky rásť, že mi rozum zastavuje. A ja rozumiem, že tieto veci robíte kvôli politike, však v poriadku, ale tieto politické intrigy môžte robiť aj z opozície, na to nemusíte byť vo vláde, na to naozaj nemusíte vládnuť, keďže už ste na to vládnutie rezignovali. Čiže toto sú všetky moje tri okruhy, ktoré som chcel pokryť, všetky sa vzťahovali k samosprávam, všetky sa vzťahovali k mestským a obecným firmám, pretože tieto poškodí Ficova transakčná daň. A my urobíme všetko preto, aby sme túto daň zrušili. Ďakujem vám veľmi pekne. (Potlesk.)